Diari Oficial de la Generalitat Valenciana


Sumari del DOGV 9261, del 21-01-2022 (2022/228)

RESOLUCIÓ de 14 de desembre de 2021, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions destinades a escoles d'ensenyament artístic no formal de música i d'arts escèniques.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9261

Data del DOGV
:   21-01-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/228


Data del document
:   14-12-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 14 de desembre de 2021, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions destinades a escoles d'ensenyament artístic no formal de música i d'arts escèniques. [2022/228]  
Considerant el que s'estableix en l'article 32.1 de la Llei 38/2003, de 17 de novembre, general de subvencions, que disposa que l'òrgan convocant comprovarà l'adequada justificació de la subvenció, així com la realització de l'activitat i el compliment de la finalitat que determinen la concessió de la subvenció.  
Atenent el que disposa l'article 85 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, que estableix l'obligatorietat d'elaboració d'un pla anual d'actuació per a comprovar la realització per les entitats beneficiàries de les activitats subvencionades, i el que s'estableix en l'article 169.3 de la Llei 1/2015, de 6 de febrer, d'Hisenda pública, del sector públic instrumental i de subvencions.  
  
Vist el que determina la base catorzena de l'Ordre 43/2021, de 9 de desembre, de la Conselleria d'Educació, Cultura i Esport, per la qual s'aproven les bases reguladores de concessió de les subvencions a escoles d'ensenyament artístic no formal de música i d'arts escèniques (DOGV 9233, 13.12.2021), la comprovació material de la realització efectiva de l'activitat subvencionada es realitzarà mitjançant el corresponent pla de control que aprove i execute la direcció general competent en matèria d'ensenyaments de règim especial.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), i també el Decret 173/2020, de 30 d'octubre (DOGV 8959, 24.11.2020), del Consell, d'aprovació del Reglament orgànic i funcional de la Conselleria d'Educació, Cultura i Esport, que assenyala que les competències en relació amb els ensenyaments de règim especial corresponen a la Direcció General de Formació Professional i Ensenyaments de Règim Especial, i per raó de les facultats conferides, resolc:  
  
Primer  
Establir el pla de control per a les subvencions concedides a escoles d'ensenyament artístic no formal de música i d'arts escèniques, sobre una mostra de les beneficiàries de cadascuna de les convocatòries i línies pressupostàries a què fa referència l'Ordre 43/2021.  
  
Segon  
1. El percentatge mínim de subvenció a controlar sobre el total pagat amb càrrec a cada línia pressupostària serà del 10 per cent.  
2. Els criteris de selecció dels expedients que se sotmeten a control són els següents:  
a) Es realitzarà una selecció aleatòria del total d'entitats beneficiàries.  
b) Es realitzarà una selecció aleatòria suficientment representativa d'entitats beneficiàries que estiguen en els supòsits següents:  
- Les entitats amb la subvenció concedida més alta.  
- Les entitats amb una subvenció concedida que hagen arribat al límit subvencionable del 50 % de les despeses calculades.  
c) Es realitzarà un control a totes les beneficiàries que estiguen en els supòsits de risc següents:  
- Entitats beneficiàries les quals han sigut objecte d'incompliments, reintegraments, minoracions o sancions en la convocatòria anterior.  
- Entitats beneficiàries que siguen a la vegada titulars d'algun conservatori o centre autoritzat de música o dansa.  
  
Tercer  
Els aspectes de control d'aquestes subvencions comportarà la realització de les següents actuacions de caràcter administratiu i educatiu:  
  
- Verificar el compliment de les obligacions com a beneficiàries d'aquestes subvencions, de conformitat amb les bases reguladores.  
- Comprovar dels documents que justifiquen l'aplicació dels fons rebuts.  
- Verificar la compatibilitat de subvencions o ajudes per a la mateixa finalitat.  
  
Quart  
L'execució del pla de control serà d'un màxim de sis mesos i es realitzarà abans de la convocatòria del curs següent.  
Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials.  
  
Cinqué  
1. El sorteig per a determinar els expedients sotmesos a aquest pla de control per selecció aleatòria així com dels expedients de risc es realitzarà en el moment en què s'haja realitzat la revisió de la documentació justificativa.  
2. Es notificarà a les entitats seleccionades d'aquest pla de control, perquè en el termini de deu dies hàbils a partir de la notificació, tinguen preparada la documentació pertinent per a la correcta execució de les actuacions de control.  
  
Sisé  
Una vegada finalitzat el pla de control de cada convocatòria de subvenció, l'òrgan gestor elaborarà un informe, basant-se en les actuacions efectuades, on es resumisquen les principals incidències i irregularitats advertides, de manera que servisca com a instrument de diagnòstic per a millorar, si és el cas, el sistema de gestió i control de la propera convocatòria.  
  
València, 14 de desembre de 2021.- El director general de Formació Professional i Ensenyaments de Règim Especial: Manuel Gomicia Giménez.